KOMUNIKATAS Nr. 1

Kaunas

2024-05-29

## **26-ųjų akivaizdinių tarptautinių trumpųjų bangų radijo ryšių varžybų „Lietuvos TB taurė-2024“ nuostatai**

**Tikslas:** populiarinti radijo sportą, išaiškinti pajėgiausius trumpabangininkus ir kelti dalyvių meistriškumą akivaizdinių radijo ryšių varžybų sąlygomis.

**Laikas:** 2024 birželio 08 (antrą birželio šeštadienį) 15.00-16.29 val. UTC laiku (Lietuvos laiku 18:00 – 19:29).

**Dažniai:** (3,520-3,600) MHz CW, (3,600-3,700) MHz SSB.

**Dalyviai:** trumpabangininkai ir jų komandos.

**Eiga:** trys turai (18:00-18:29) val., (18:30-18:59) val., (19:00-19:29) val. Lietuvos laiku. Kiekviename ture su tuo pačiu dalyviu galima užmegzti vieną CW ir vieną SSB ryšį. Visiems varžybų dalyviams galioja QSY taisyklė – užmezgęs ryšį, tame dažnyje šaukęs „CQ“ dalyvis privalo pakeisti dažnį: SSB – ne mažiau kaip 3 kHz, o CW – 1 kHz. Akivaizdiniai dalyviai varžybų metu naudos specialiai šioms varžyboms skirtus šaukinius **LY24A-LY24Z. Kiekvieną** akivaizdinį dalyvį varžybų metu kontroliuos teisėjas. Atvykus akivaizdiniams dalyviams iš užsienio, visi akivaizdiniai varžybų dalyviai varžybų metu privalo naudoti anglų kalbą.

**Įskaita:**

1. Akivaizdiniai dalyviai (tik asmeninė įskaita);
2. Neakivaizdiniai dalyviai: a) asmeninė įskaita, b) komandų įskaita (komandą sudaro 2 arba 3 dalyviai, vienu metu eteryje leidžiamas tik vienas signalas).
3. Klubinė įskaita. Klubinėje įskaitoje dalyvauja tik tie klubai, kurie turi atstovų tarp akivaizdinių dalyvių.

**Kontroliniai numeriai:** RS(T) + ryšio eilės numeris.

**Taškai:**

**Akivaizdiniams dalyviams:**

Akivaizdiniai dalyviai už kiekvieną ryšį gauna po 1 tašką. Akivaizdinių dalyvių ryšius tikrina varžybų metu jam paskirtas teisėjas ir rezultatą tvirtina vyriausiasis varžybų teisėjas.

**Neakivaizdiniams dalyviams (asmeninėje ir komandinėje įskaitose):**

Neakivaizdinis dalyvis už ryšį su akivaizdiniu dalyviu gauna 2 taškus, už ryšį su neakivaizdiniu – 1 tašką. Neakivaizdiniams dalyviams daugiklis yra skirtingų akivaizdinių dalyvių skaičius per visą varžybų laiką. Galutinis rezultatas yra taškų suma padauginta iš daugiklių skaičiaus.

**Klubams:**

Klubinėje įskaitoje dalyvauja tik tie klubai, kurių atstovų yra tarp akivaizdinių dalyvių. Klubams taškai skaičiuojami tokia tvarka: sumuojami ne daugiau, nei 4 neakivaizdinių dalyvių taškai; prie jų pridedami ne daugiau, nei 2 akivaizdinių dalyvių taškai, padauginti iš daugiklio. Daugiklis lygus 1, jei yra tik vienas klubo atstovas tarp akivaizdinių. Daugiklis lygus 2, jeigu yra 2 arba daugiau atstovų tarp akivaizdinių dalyvių.

**Apdovanojimai:**

1. Akivaizdinės įskaitos nugalėtojas apdovanojamas Lietuvos taure.
2. Akivaizdinius dalyvius – prizinių vietų laimėtojus numatoma apdovanoti rėmėjų prizais.
3. Visi akivaizdiniai dalyviai apdovanojami diplomais ir suvenyrais.
4. Nugalėtojai tarp neakivaizdinių dalyvių asmeninėje ir komandų įskaitose apdovanojami prizais, o prizinių vietų laimėtojai – diplomais.
5. Klubas pasiekęs geriausią rezultatą apdovanojamas LRSF prizu ir diplomu. Antrą ir trečią vietas užėmę klubai apdovanojami LRSF diplomais.

**Ataskaitos:**

Visi dalyviai ataskaitose turi nurodyti: Šaukinį, savo vardą ir pavardę, klubą, grupę. Ryšių laikas ataskaitose turi būti UTC.

Akivaizdiniai dalyviai ataskaitas teisėjui privalo pateikti per ***10 min***. po varžybų. Už pavėluotą dalyvio ataskaitą bus skiriami **baudos taškai**. Prie ataskaitos privalo būti pridėtas juodraštis su teisėjo parašu ir pastabomis.

Neakivaizdinių dalyvių ataskaitos turi būti išsiųstos ne vėliau kaip per 10 dienų po varžybų. Ataskaitas rekomenduojama siųsti ***Cabrillo*** arba ***LyTest*** elektroninių formatu. Adresai ataskaitoms: [lrsf@lrsf.lt](mailto:lrsf@lrsf.lt)arbaStudentų g. 54-217, Kauno 31-asis paštas, LT51424, Kaunas.

**Techniniai reikalavimai ir apribojimai:**

1. Akivaizdinių dalyvių siųstuvų galia ribojama iki 10 W ir kontroliuojama visą varžybų laiką. Dalyvio naudojama aparatūra privalo būti maitinama tik akumuliatoriais iki 24 V nuolatinės įtampos. Kaip siuntimo anteną leidžiama naudoti pusbangį dipolį, kurio centras pakeltas ne aukščiau kaip 10 m virš žemės, o galai turi būti ne žemiau kaip 2 m virš žemės. Priėmimo antenų tipai neribojami. Kiekvienas dalyvis privalo turėti prijungtas papildomas ausines teisėjui. Jei dalyvio naudojama aparatūra netenkins keliamų reikalavimų, spinduliuos pašalinius trukdymus arba kels pavojų kitiems dalyviams bei žiūrovams, teisėjų kolegija turi teisę diskvalifikuoti šį dalyvį.
2. Neakivaizdiniams dalyviams rekomenduojama naudoti ne didesnę nei 100 W siųstuvo galią.
3. Dopinginių medžiagų vartojimas akivaizdiniams dalyviams ir teisėjams dalyvio darbo vietoje pasiruošiamuoju laikotarpiu ir varžybų metu **griežtai draudžiamas.** Teisėjų kolegija turi teisę diskvalifikuoti šį dalyvį.

**Akivaizdinių dalyvių skaičius:** esant ribotai varžybų vietai bei teisėjų skaičiui, akivaizdinių dalyvių skaičius ribojamas iki 15 dalyvių. Pretendentų į akivaizdinius dalyvius paraiškos siunčiamos iki varžybų dienos aukščiau nurodytais LRSF adresu ar elektroniniu paštu arba registruojamasi telefonu **8-37-30 07 79 arba 8-691-44414.**

Jei norinčių dalyvauti bus daugiau negu yra vietų, dalyviai bus atrenkami pagal tokias kvotas bei kriterijus:

a) 3 vietos skiriamos praėjusių metų „Lietuvos taurės“ akivaizdinės dalies prizinių vietų laimėtojams;

b) 1 vieta skiriama praėjusių metų „Lietuvos taurės“ neakivaizdinės dalies nugalėtojui asmeninėje įskaitoje;

c) 1 vieta skiriama varžybas rengiančiam vietiniam radijo klubui (organizatoriams);

d) 3 vietos atitenka praėjusių metų Lietuvos TB RR čempionato aukščiausių vietų laimėtojams;

e) 2 vietos skiriamos trumpabangininkams, užėmusiems aukščiausias vietas paskutiniame Lietuvos radijo ryšio sporto lyderių konkurse;

f) 5 vietos skiriamos užsienio trumpabangininkams;

g) vienam iš galimų akivaizdinių dalyvių atsisakius arba jau patekus į dalyvių tarpą pagal kitą kriterijų grupę, jo vieta atitenka žemesnės vietos laimėtojui toje pačioje grupėje;

i) atvykus mažiau akivaizdinių dalyvių iš užsienio, jų vietos skiriamos Lietuvos trumpabangininkams;

**Teisėjavimas:** varžybas teisėjauja LRSF teisėjų kolegija. Akivaizdinių dalyvių darbo vietos ir šaukiniai nustatomi burtų keliu ne vėliau kaip 2 valandos iki varžybų pradžios. Dalyviams įsirengus radijo stotis, teisėjai patikrina aparatūros darbo kokybę ir atitikimą varžybų nuostatams. Kiekvienam akivaizdiniam dalyviui burtų keliu skiriamas teisėjas. Po to dalyviai susitikslina laikrodžius ir gauna tuščius ryšių žurnalus (dalyviams leidžiama naudoti ir savo paruoštas ir atsineštas popierines ryšių žurnalu formas). Varžybų metu teisėjas privalo kontroliuoti, kad dalyvis laikytųsi varžybų nuostatų bei sportinės etikos. Teisėjų kolegija gali padaryti neesminių pakeitimų ir papildymų varžybų nuostatuose akivaizdinių dalyvių grupei. Apie šiuos pakeitimus ji privalo pranešti ne vėliau kaip 1 val. iki varžybų. Neakivaizdiniams dalyviams varžybų nuostatai negali būti keičiami.

Visi varžybų dalyviai privalo laikytis taisyklių. Už varžybų taisyklių nesilaikymą, teisėjų kolegija gali skirti baudos taškų ar diskvalifikuoti dalyvį.

**Varžybų organizatoriai:** Lietuvos radijo sporto federacija, KTU radijo klubas.